b'\n_START_ARTICLE_\nGeorges Bataille\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nBataillen lapsuutta painosti h\xc3\xa4nen is\xc3\xa4ns\xc3\xa4 vakava sairaus, kupan aiheuttama halvaantuminen ja mielenterveyden j\xc3\xa4rkkyminen. Bataille harkitsi ensin papin uraa, mutta vieraantui katolisuudesta nopeasti. H\xc3\xa4n ty\xc3\xb6skenteli kirjastonhoitajana kansalliskirjastossa Pariisissa, mik\xc3\xa4 antoi tietyn taloudellisen turvan ja mahdollisuuden keskitty\xc3\xa4 tutkimuksiin ja kirjoittamiseen._NEWLINE_Bataille oli mukana perustamassa lukuisia lehti\xc3\xa4 (esimerkiksi Documents, Critique) ja enemm\xc3\xa4n tai v\xc3\xa4hemm\xc3\xa4n virallisia yhdistyksi\xc3\xa4 ja toimintaryhmi\xc3\xa4 (kuten Contre-Attaque, Coll\xc3\xa8ge de Sociologie, Ac\xc3\xa9phale). H\xc3\xa4n osallistui surrealistien ja dadaistien toimintaan, kunnes joutui riitoihin Andr\xc3\xa9 Bretonin kanssa. H\xc3\xa4nen kirjallinen toimintansa oli eritt\xc3\xa4in laaja ja monipuolinen, sis\xc3\xa4lt\xc3\xa4en runoja, esseit\xc3\xa4, aforismeja, tutkielmia, kertomuksia ja romaaneja. Aiheet vaihtelevat mystiikasta talouteen, taiteesta erotiikkaan. H\xc3\xa4n k\xc3\xa4ytti useita salanimi\xc3\xa4 varsinkin sangen suorapuheisten kertomusten ja romaanien kirjoittajana._NEWLINE_Vaikutteita Bataillen ajattelussa l\xc3\xb6ytyy ainakin G. W. F. Hegelilt\xc3\xa4, Sigmund Freudilta, Karl Marxilta, Marcel Maussilta, Markiisi de Sadelta, Alexandre Koj\xc3\xa8velta ja erityisesti Friedrich Nietzschelt\xc3\xa4. H\xc3\xa4n oli my\xc3\xb6s kiinnostunut Kaukoid\xc3\xa4n ja Amerikan alkuper\xc3\xa4iskansojen kulttuureista._NEWLINE_Bataillen ajattelu on vaikuttanut moniin 1900-luvun ja nykyfilosofeihin, kuten Michel Foucault, Jacques Derrida ja Jacques Lacan. Martin Heidegger kutsui Bataillea \xe2\x80\x9daikamme ter\xc3\xa4vimmiksi aivoiksi\xe2\x80\x9d. Bataillen keskeisi\xc3\xa4 teemoja olivat muun muassa ateismi, suvereniteetti, erotisismi, transgressio ja heterogeenisyys. H\xc3\xa4n k\xc3\xa4sittelee teemojaan usein taiteesta tai antropologiasta otettujen esimerkkien tai kertomusten avulla ja luo mielell\xc3\xa4\xc3\xa4n havainnollisia k\xc3\xa4sitteit\xc3\xa4.'